
Fluoreszcens fehérjékkel jelölt élesztők vizsgálata mikrofluidikai eszközökkel

Kulcsszavak: sejtöregedés; mikroszkópia; egyedi sejt vizsgálata; életciklus; sejttranszformáció
Az embereket régóta érdekli az öregedés. Sok kutatás irányul arra, hogy a sejtöregedés mechanizmusában még feltáratlan részeket jobban megértsük. A kutatások során arra vonatkozóan szeretnénk mélyebb betekintést kapni, hogy milyen faktorok és mechanizmusok játszanak szerepet a sejtek öregedésében, milyen tényezők gyakorolnak hatást erre. Ennek vizsgálatára a Molekuláris és Celluláris Hálózatok Rendszerbiológiája Kutatólaborban Saccharomyces cerevisiae sarjadzó élesztőket használunk modellorganizmusként, mert számos génjének van humán megfelelője. Azt szeretném megfigyelni, hogy hogyan változik a fluoreszcens jel intenzitása az élesztők öregedése során. A fluoreszcens fehérjékkel történő jelölés egy sokrétűen hasznosítható technika. Ennek segítségével vizsgálják az élesztők interakcióját más élesztő törzsekkel, különböző fehérjék expresszióját, sejtciklusát, öregedését. A fluoreszcensen jelölt élesztők életciklusa mikrofluidikai eszközök segítségével vizsgálható. A cellák segítségével sok sejtnek követhetjük az életciklusát közel azonos körülmények között, több napon keresztül.

Megterveztem és kiviteleztem két élesztőtörzs egyidejűleg mCherry és GFP fluoreszcens fehérjékkel történő jelölését. Ezt követően a Biomikrofluidikai Kutatócsoport által megtervezett mikrofluidikai eszközöket teszteltem. Minden konstrukciónál meghatároztam azokat a beállításokat, amelyek segítségével nagy hatékonysággal csapdázódtak be az élesztő sejtek. Ezután kikísérleteztem, hogy milyen körülmények között osztódnak az élesztők, és melyek korlátozzák ezt. A mérési eredmények és tapasztalatok alapján javaslatot tettem a mikrofluidikai eszköz módosítására.

A dolgozatomban szeretnék először egy rövid irodalmi áttekintést bemutatni az élesztőkről, a szaporodásukról, a sejtciklusukról és az eddig használt sejtöregedés vizsgálatára kifejlesztett mikrofluidikai eszközökről. Ezután ismertetem a kísérlet részleteit, hogy hogyan jelöltem fluoreszcens fehérjével az élesztőket, milyen molekuláris biológiai módszereket használtam, és milyen eljárásokat alkalmaztam az élesztőkön.

Áttekintést adok, hogy milyen mikrofluidikai eszközöket használtam, és hogyan változott a konstrukciójuk. Bemutatom az általam kidolgozott mikrofluidikai protokollt és a mérés során kapott eredményeket. Végül kitérek arra, hogy milyen módszerekkel lehetne javítani a mikrofluidikai kísérleteken, és kifejtem a jövőbeli terveimet.



